Ísland tekur þátt í ráðstefnu um vatnsaflsvirkjanir Íslandsstofa tók þátt ásamt fimm íslenskum fyrirtækjum á ráðstefnunni Hydro 2018 sem fór fram dagana 15. - 17. október í Gdansk . Hydro er alþjóðleg ráðstefna um vatnsaflsvirkjanir og er haldin árlega en hana sækja að jafnaði um 1500 gestir . Samhliða ráðstefnunni er haldin tæknisýning þar sem fyrirtæki frá öllum heimshornum taka þátt . Þátttakendur frá Íslandi voru að þessu sinni Landsvirkjun Power , Efla , Mannvit , Vatnaskil og Verkís . Íslensku fyrirtækin komu saman undir einum hatti á sýningunni með það markmið að kynna þá reynslu og þekkingu sem Ísland hefur upp á að bjóða á sviði fallvatnsvirkjana . Til að vekja frekari athygli á lausnum frá Íslandi var boðið upp á örerindi á íslenska básnum . Erindið fjallaði um það hvernig hámarka megi nýtingu vatnsafls á rekstrarsvæðum orkufyrirtækja . Sagt var frá leiðum Landsvirkjunar í þessum efnum á Þjórsár-Tungnársvæði í gegnum tíðina og sérstaklega greint frá nýjustu framkvæmdinni ; stækkun Búrfellsvirkjunar , og hvernig beita megi hliðstæðri aðferðarfræði á öðrum stöðum innan svæðisins , annars staðar á Íslandi og á heimsvísu .